钦定古今图书集成/明伦汇编/交谊典/第052卷 > 《唐皇甫崧醉乡日月》 > 《律录事》
## 钦定古今图书集成/明伦汇编/交谊典/第052卷 > 《唐皇甫崧醉乡日月》 > 《律录事》

夫律录事者，须有饮材。材有三，谓善令、知音、大户也。
凡笼台，以白金为之，其中实以筹一十枚，旗一、纛一。
旗所以指巡也，纛所以指犯也。宾主就坐，录事取一
筹，以旗与纛偕立于中，馀置器右首。执爵者告请骰
子，命受之，复告之曰：“某沗骰子令。”乃条其说于录事，
录事告于四席曰：“某官沗骰子令。”然累宣之，录事之
令也，必令其词异于席人，所谓巧宣也。席人有犯，即
下筹，犯者执爵请罪，辄曰：“一爵，法未当言。”犯者不徒，
退请，并下三筹。然告其状，谳不当理，则反其筹以饮
焉。席人刺录事亦如之。